Hvannadalshnjúkur

Hvannadalshnjúkur eða Hvannadalshnúkur er hæsti tindur eldkeilunnar undir Öræfajökli og jafnframt hæsti tindur Íslands. Samkvæmt mælingum frá 2005 er hæð hans 2.109,6 metrar yfir sjávarmáli. Tindurinn er staðsettur innan Vatnajökulsþjóðgarðs og er vinsæll hjá fjallgöngufólki, reyndu sem og óreyndu. Tindurinn er ekki flókinn uppgöngu og þarfnast ekki mikillar reynslu eða tækni í fjallgöngum, gangan krefst samt mikils úthalds þar sem oftast er gengið á tindinn og niður aftur á sama deginum. Hækkunin er rúmir 2000 metrar, gangan tekur oftast 12-14 klst í heild.

Hvannadalshnjúkur hefur tvær almennar uppgönguleiðir. Önnur þeirra, svokölluð Virkisjökulsleið, er fremur erfið og tæknileg, aðallega fyrir reynda fjallagarpa en hin leiðin, upp frá Sandfelli, er öruggari og mun auðveldari. Gengið er í línum.

 Neðanmálsgreinar 

 Tilvísanir 

Flokkur:Sveitarfélagið Hornafjörður
Flokkur:Eldkeilur
Flokkur:Fjöll á Íslandi
Flokkur:Vatnajökull
Flokkur:Vatnajökulsþjóðgarður